
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Bissau-Guineában 2025. november 23éá általános választásokat tartottak; mivel a fő ellenzéki párt, a PAIGC indulását megakadályozták;
B.	mivel 2025. november 26-án a Horta N’Tam tábornok vezette katonai csoport erőszakkal magához ragadta a hatalmat, és a választási eredmények hivatalos bejelentésének előestéjén jogellenesen felfüggesztette a választási folyamatot; mivel az államcsíny vezetője és a hivatalban lévő elnök, Embaló közötti kapcsolatok miatt komoly vádak merültek fel arra vonatkozóan, hogy az államcsínyt a választási vereség megelőzése érdekében szervezték meg;
C.	mivel a tüntetők felszólították a hatóságokat a választási eredmények közzétételére; mivel a katonai junta súlyosan elnyomja a polgári szabadságjogokat, és az emberi jogok a tüntetőkkel és újságírókkal szembeni megsértéséről számoltak be, akik közül legalább 18 személyt – köztük kormánytisztviselőket, bírákat és politikai ellenzéki vezetőket – önkényesen fogva tartanak;
D.	mivel a puccs napján politikai ellenzéki vezetőket tartóztattak le, és azóta teljes elkülönítésben tartják fogva őket, jogi védelemhez való hozzáférés nélkül;
E.	mivel Fernando Dias da Costa elnökjelölt a nigériai nagykövetségre menekült; mivel Embaló elnöknek engedélyezték, hogy elhagyja az országot;
F.	mivel Bissau-Guinea részvételét az Afrikai Unióban, a Portugál Nyelvű Országok Közösségében és a Nyugat-afrikai Államok Gazdasági Közösségében az alkotmányos rend helyreállításáig felfüggesztették;
1.	egyértelműen elítéli a katonaság 2025. november 26-i hatalomátvételét és a választási folyamat megszakítását; elutasítja az alkotmányellenes kormányváltást, és felszólít Bissau-Guinea alkotmányos rendjének és választási folyamatának azonnali helyreállítására;
2.	határozottan elítéli, hogy a biztonsági erők aránytalan erőszakot alkalmaznak a lakossággal szemben; felszólítja valamennyi felet, hogy tartózkodjanak az erőszaktól; felszólít az emberi jogi jogsértések független kivizsgálására, valamint a puccsért és az emberi jogi jogsértésekért felelős személyek felelősségre vonására;
3.	követeli Domingos Simões Pereira, Octávio Lopes, Marciano Indi, Roberto Mbesba és az összes többi önkényesen fogva tartott politikai ellenzéki vezető azonnali és feltétel nélküli szabadon bocsátását;
4.	elítéli a junta erőszakos fellépését az aktivistákkal, újságírókkal, emberijog-védőkkel és a civil társadalommal szemben; felszólít a független médiára vonatkozó valamennyi korlátozás feloldására és a civil társadalom üldözése minden formájának megszüntetésére;
5.	felszólítja Bissau-Guinea választási bizottságát, hogy katonai vagy politikai beavatkozás nélkül tegye közzé a hitelesített választási eredményeket;
6.	sürgeti, hogy a regionális szereplők támogatásával valamennyi fontos érdekelt fél között inkluzív politikai párbeszéd induljon a demokrácia és a jogállamiság megerősítését célzó strukturális reformok végrehajtása érdekében;
7.	sürgeti az EU-t, hogy haladéktalanul vizsgálja felül megállapodásait és finanszírozását, biztosítsa, hogy az együttműködési alapok ne erősítsék a juntát és más tekintélyelvű struktúrákat, és kezelje prioritásként a demokratikus civil társadalom támogatását;
8.	felhívja a Tanácsot, hogy vegyen fontolóra korlátozó intézkedéseket a puccsért és az emberi jogok széles körű megsértéséért felelős személyekkel szemben;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, Guinea-Bissau hatóságainak, az afrikai regionális szervezeteknek, a Portugál Nyelvű Országok Közösségének és az Egyesült Nemzetek Szervezetének.

